- P R I J E D L O G -

Na temelju članka 14. stavak 1. Zakona o Proračunu („Narodne novine“, broj 87/08 i 136/12. i 15/15) i članka 28. Statuta Općine Pitomača („Službene novine“ Općine Pitomača, broj 2/13 - pročišćeni tekst, 2/15. i 1/18) Općinsko vijeće Općine Pitomača, na \_\_. sjednici održanoj \_\_\_\_\_\_\_\_\_ 2019. godine, donosi

***O D L U K U***

***o izvršavanju Proračuna Općine Pitomača za 2020. godinu***

**UVOD**

*Članak 1.*

Ovom Odlukom uređuje se način izvršavanja Proračuna Općine Pitomača za 2020. godinu (u daljem tekstu: Proračun) upravljanje prihodima i primicima, te rashodima i izdacima, opseg zaduživanja, upravljanje javnim dugom, financijskom i nefinancijskom imovinom, te propisuju prava i obveze korisnika proračunskih sredstava, pojedine ovlasti u izvršavanju proračuna, kazne za neispunjenje obveza i druga pitanja vezana uz izvršavanje Proračuna.

*Članak 2.*

U izvršavanju proračuna primjenjuju se odredbe Zakona o proračunu („Narodne novine“, broj 87/08, 136/12. i 15/15) te Zakona o financiranju jedinica lokalne i područne (regionalne) samouprave („Narodne novine“, broj 127/17).

**STRUKTURA PRORAČUNA**

*Članak 3.*

Proračun se sastoji od općeg i posebnog dijela. Opći dio Proračuna sastoji se od Računa prihoda i rashoda, a posebni dio Proračuna sadrži raspored ukupno planiranih rashoda i izdataka za tekuću proračunsku godinu prema programskoj, organizacijskoj, ekonomskoj, funkcijskoj klasifikaciji i prema izvorima.

**IZVRŠAVANJE PRORAČUNA**

*Članak 4.*

Sredstva u Proračunu osiguravaju se proračunskim korisnicima prema utvrđenim programima. Nakon donošenja Proračuna Odsjek za financije i proračun Općine Pitomača (u nastavku: Odsjek) obavezan je izvijestiti korisnike sredstava Proračuna o odobrenim sredstvima.

*Članak 5.*

Proračunski korisnik na temelju iznosa utvrđenih Proračunom obvezan je sastaviti Financijski plan za proračunsku godinu, te financijski plan temeljem kojeg se vrši isplata proračunskih sredstava korisniku.

*Članak 6.*

Prihodi Proračuna ubiru se i uplaćuju u Proračun u skladu sa zakonom ili drugim propisima,a stvarna naplata prihoda nije ograničena procjenom prihoda u Proračunu.

Proračunski korisnici odgovorni su za naplatu prihoda i primitaka iz svoje nadležnosti.

Sredstva se u Proračunu osiguravaju korisnicima koji su u njegovom posebnom dijelu određeni za nositelje sredstava na pojedinim pozicijama, a mogu ih koristiti samo za namjene utvrđene zakonom, drugim propisima i odlukama općine, u visini sredstava određenih Proračunom.

Proračunski korisnici mogu sklapati ugovore o nabavi roba, obavljanje usluga i ustupanje radova u visini dodijeljenih sredstava, a u skladu sa godišnjim planom nabave i zakonom.

*Članak 7.*

Korisnici proračunskih sredstava obvezni su podnositi izvješća o izvršenju predloženog programa djelovanja u tekućoj godini u skladu sa odredbama ove Odluke, a na poziv Općinskog načelnika dodatno i u tijeku godine.

*Članak 8.*

Općinski načelnik je naredbodavac za izvršavanje Proračuna u skladu sa zakonom.

Općinski načelnik može u određenim slučajevima, zbog neusklađenosti priliva izmijeniti slijed doznake sredstava pojedinim proračunskim korisnicima, a u slučaju potrebe predložiti izmjene i dopune Proračuna.

Općinski načelnik može odobriti preraspodjelu sredstava unutar pojedinog razdjela, s time da umanjenje pojedine stavke ne može biti veće od 5%. O izvršenoj preraspodjeli Općinski načelnik dužan je izvijestiti Općinsko vijeće na prvoj slijedećoj sjednici, te predložiti izmjene i dopune Proračuna.

Općinski načelnik odgovoran je Općinskom vijeću za izvršavanje proračuna, te ga je dužan izvijestiti o izvršenju u zakonskim rokovima. U slučaju da se proračunska sredstva koriste suprotno Proračunu i propisima, načelnik općine može obustaviti Odluku o izvršavanju dodijeljenih sredstava.

Odgovorna osoba proračunskog korisnika odgovorna je za zakonito i pravilno korištenje proračunskih sredstava.

*Članak 9.*

U slučaju da tijekom proračunske godine dođe do znatnije neusklađenosti planiranih prihoda i izdataka, predložiti će se Općinskom vijeću da donese izmjene i dopune važećeg Proračuna.

Svaka druga preraspodjela proračunskih sredstava može se izvršiti jedino u skladu sa odredbama Zakona o proračunu.

*Članak 10.*

Plaćanje predujma proračunski korisnici mogu izvršiti samo iznimno i to na temelju prethodne suglasnosti Općinskog načelnika.

*Članak 11.*

Pogrešno ili više uplaćeni prihodi u Proračun vraćaju se uplatiteljima na teret tih sredstava.

Ako se naknadno utvrdi da je isplata iz Proračuna izvršena nezakonito ili neopravdano proračunski korisnik mora odmah zahtijevati povrat sredstava u Proračun.

*Članak 12.*

Prioritet u realizaciji Proračuna imaju pozicije kojima se pokrivaju kreditne i ostale ugovorne obveze stvorene tijekom ranijeg perioda.

Sredstva za kapitalne pomoći doznačivati će se t.d. Komunalno Pitomača d.o.o., Plinkom d.o.o. i Vodakom d.o.o., za radove kojih su isti investitori, a u skladu sa prihvaćenim programima.

**UPRAVLJANJE IMOVINOM I DUGOVIMA**

*Članak 13.*

Slobodnim novčanim sredstvima Proračuna upravlja Općinski načelnik i može ih ulagati u

banke i vrijednosne papire, poštujući načela sigurnosti, likvidnosti i isplativosti ulaganja, a ne smiju se ulagati u dionice i udjele trgovačkih društava.

*Članak 14.*

Sredstva od prodaje i zamjene nefinancijske dugotrajne imovine i naknada štete s osnova osiguranja mogu se koristiti isključivo za održavanje ili kupnju nefinancijske imovine. Upravljanje nefinancijskom imovinom podrazumijeva njeno korištenje, održavanje i davanje u zakup. Odgovorna osoba proračunskog korisnika mora upravljati imovinom pažnjom dobrog gospodarstvenika i voditi popis o toj imovini u skladu sa zakonom.

*Članak 15.*

Općina Pitomača ne može se zadužiti bez potvrde Općinskog vijeća i prethodne suglasnosti Vlade Republike Hrvatske, a prema uvjetima utvrđenim Zakonom o proračunu.

Trgovačka društva u pretežitom vlasništvu općine, kao i ustanove kojih je ista osnivač, ne mogu se zaduživati bez odluke Općinskog vijeća, osim kratkoročno kod poslovnih banaka radi otklanjanja privremene nelikvidnosti.

**KORIŠTENJE VLASTITIH PRIHODA**

*Članak 16.*

Prihodi koje ostvare proračunski korisnici vlastitom djelatnošću, ostaju na računu korisnika, te se konsolidiraju i iskazuju u financijskim izvještajima korisnika. Proračunski korisnici mogu preuzeti obveze i plaćati ih po stavkama rashoda za čije su financiranje planirani vlastiti prihodi, isključivo iz iznosa naplaćenih vlastitih prihoda.

**NADZOR PRORAČUNSKIH KORISNIKA**

*Članak 17.*

Općina Pitomača ima pravo nadzora nad financijskim, materijalnim i računovodstvenim poslovanjem svog proračunskog korisnika. Proračunski korisnici obvezni su dati sve potrebite podatke, isprave i izvješća koja se od njih zatraže. Ako se prilikom nadzora utvrdi da su proračunska sredstva bila upotrijebljena protivno zakonu i proračunskoj namjeni, poduzeti će se mjere da se nadoknade tako utrošena sredstva ili će se privremeno proračunskom korisniku obustaviti isplata sredstava na poziciji s koje su sredstva bila namjenski utrošena.

*Članak 18.*

Proračunski korisnici podnose Općinskom načelniku izvještaje o izvršenju za prvo polugodište tekuće godine do 05. srpnja tekuće, a godišnje izvještaje o izvršenju do kraja mjeseca siječnja naredne za prethodnu godinu.

**KAZNE**

*Članak 19.*

Novčanom kaznom od 500,00 do 1.000,00 kuna kazniti će se proračunski korisnik ako ne ispunjava obveze razreza i naplate vlastitih prihoda, ako ne planira vlastite prihode u svom financijskom planu, ako u rokovima određenim ovom Odlukom ne dostavi financijski plan i ostale financijske izvještaje, ako nenamjenski koristi proračunska sredstva.

Novčanom kaznom od 1.000,00 kuna za prekršaje iz prethodnog stavka kazniti će se i odgovorna osoba proračunskog korisnika.

**ZAVRŠNE ODREDBE**

*Članak 20.*

Ova Odluka objaviti će se u „Službenim novinama“ Općine Pitomača, a stupa na snagu 01. siječnja 2020. godine.

KLASA: 400-04/19-01/

URBROJ: 2189/16-19-1

Pitomača, \_\_. prosinca 2019.

OPĆINA PITOMAČA

OPĆINSKO VIJEĆE

PREDSJEDNIK:

Rikard Bakan,mag.oec.